rlitschk/wikidir huggingface dataset:
Hegemone (ok Jupiter XXXIX) is en vun de lütten Maanden vun’n Planet Jupiter. De is an’n 8. Februar 2003 opdeckt worrn vun en Koppel US-amerikaansche Astronomen vun de University of Hawaii ünner dat Regeer vun Scott S. Sheppard. Nöömt is de Maand na Hegemone, en vun de Chariten ut de greeksche Mythologie. De vörlöpige Beteken vun den Maand weer toeerst S/2003 J 8, 2005 hett he sien hüütigen offiziellen Naam kregen. Hegemone kreist op en Ümloopbahn mit en middleren Afstand vun 23.947.000 km üm den Planeten. Dorför bruukt he üm un bi 739 Daag, 14 Stünnen un 24 Minuuten. De Bahn hett en grote Exzentrizität vun 0,3276 un is üm 155,214 ° gegen den Äquater vun’n Jupiter kippt. De Bewegen vun den Maand is dormit retrograd, dat heet, dat sik de Maand gegen den de Richt vun de Rotatschoon vun den Jupiter bewegen deit. De physikaalsch Egenschoppen vun de Bahn is liek as en poor annere Maandbahnen ok. Disse Maanden warrt dorüm tohopenfaat to de Pasiphae-Grupp, nöömt na den gröttsten Maand ut de Grupp. Hegemone hett en middleren Dörmeter vun jüst mol 3 km un tellt dormit to de ganz lütten Maanden. De Böverflach wiest en Albedo vun blots 0,04
De Deim (russ’sch Дейма, Litausch Deimena) is en Stroom in de Oblast Kaliningrad vun Russland, dat ole Oostpreußen. Se twiegt bi Tapiau vun’n Pregel af, flütt vun dor na Labiau un münnt in dat Kurische Haff. Bi Labiau geiht de Grote Friedrichsgraven af, de de Deim mit de Memel verbinnen deit.
De Cheemsch Struktur beschrifft, woans en eenheitlichen cheemschen Stoff op sien molekular Even opboot is. Bi orgaansch Stoffen heet dat ok Konformatschoon. Üm de Struktur vun en Stoff to verkloren, warrt en Cheemsch Formel bruukt, wobi dat en Koppel verscheden Oorden vun Formel gifft, de ünerscheedlich veel Weten över de Struktur wietergeven doot. Dat Bild verkloort dat an’n Bispeel vun’t Benzol-Molekül. Proportschoonsformel: De sett sik tosamen ut de Atomtekens vun de bedeeligten cheemschen Elementen un lütte, deep stellte Tallen (Indizes, Etl.: Index). Disse Dorstellen gifft blots an, wovun Proportschoon de Elementen in de cheemsch Verbinnen hebbt. Bruukt warrt dorbi normalerwies ganze Tallen. För’t Bispeel Benzol is de Proportschoonsformel C1H1. Summenformel: Disse Formel gifft de naue Tall vun de Atomen an, de dat Molekül vun en sünneren Stoff billn doot. Mitünner warrt de Formeln vun Solten ok as Summenformeln ansehn, wat aver verkehrt is, wieldat Proportschoonsformeln sünd. Solten billt neemlich keen Molekülen ut, vun de man de Atomen tellen künn. Benzol hett to’n Bispeel de Summenformel C6H6. Strukturformel: Tosätzlich to de Tall vun de enkelten Atomen in en Molekül, seggt de Strukturformel ok noch, woans to Atomen blangenenanner staht, un welk Atome mit welk annert Atom verbunnen is. Bito warrt een
Klucken (poolsch Kluki, kaschuubsch Klëczi) is en Dörp mit bi 90 Inwahners in de Gemeen Smolschin, Kresi Stolp, Woiwodschop Pommern in Polen. Klucken weer de letzte Oort, woneem noch de Slowinzen ehr ole Spraak Slowinzisch in Bruuk wesen is. De letzten Snackers sünd na 1945 doodbleven. Dorvun is de Oort siet 1963 ok Museumsdörp (Slowinzisch Dörpmuseum) un Deel vun’n Slowinzischen Natschonalpark. En Deel vun de blangen de nablevenen Slowinzen rein düütschen Inwahners is na’n Tweten Weltkrieg vun Polen verdreven worrn. Welk vun de annern, de sik op slowinzische Herkumst beropen kunnen, dröffen blieven. Veel sünd aver later noch wegtrocken. Hüüt is dat Dörp meist rein poolsch. Volksspraak weer vun öllers her Slowinzisch. In de Tiet vör 1945 hett dat pommersche Plattdüütsch as Volksspraak jümmer mehr Foot faat. Schriftspraak weer för Slowinzen un Plattdüütsche jümmer Hoochdüütsch. Na 1945 sünd veel vun de Düütschen verdreven worrn. Hoochdüütsch harr nu kenen Platz mehr, Schriftspraak un Ümgangsspraak för de nee totrockenen Lüüd weer denn Poolsch. Slowinzisch is na 1945 utstorven un ok Plattdüütsch warrt nich mehr snackt, nadem de olen Dörpslüüd doodbleven oder wegtrocken sünd. Hüüt is dat Dörp kumplett poolsch. Koordinaten:54° 40′ N, 17° 20′ O
Haiti, offiziell de Republiek Haiti (Franzöös'sch: République d'Haïti, Kreoolsch: Repiblik Ayiti), is en Inselstaat in de Karibische See. De Republiek liggt in den westlichen Deel vun dat Eiland Hispaniola. Dor höört ok noch en Reeg vun lüttjere Eilannen mit to. Vun düsse sünd de Île de la Gonâve, de Île de la Tortue un de Île à Vache de gröttsten. Hööftstadt is Port-au-Prince. Haiti liggt in’n Osten vun Kuba un grenzt in’n Osten över 275 km hen an de Dominikaansche Republiek. As Christoph Kolumbus 1492 up Hispaniola ankamen is, leven up dat Eiland de Arawak-Indianers vun dat Volk vun de Tainos. In de Johrteinten dornah is düt Volk dör Dwangsarbeit un dör Süken utstorven. Düsse Süken harrn de spaanschen Siedlers vun Europa mitbröcht. Vun de tweete Hälft vun dat 17. Johrhunnert af an is dat Land wedder bevölkert wurrn mit Hunnertdusenden vun Slaven, de vun Afrika haalt wurrn sünd un de up de Zucker- un Koffie-Plantagen arbeiden mössen. 1697 hett Spanien den Befehl över den westlichen Deel vun Hispaniola afgeven an Frankriek. De Franzosen nömen dat Land Saint-Domingue. Dat is een vun de rieksten Kolonien vun Frankriek wurrn. Saint-Domingue hett um 1780 rüm um un bi 40% vun den Zucker
Waitangi is en Oortsdeel vun de niegseelannschen Stadt Paihia un liggt in de Region Northland in de Neegde vun de Bay of Islands. Waitangi un Paihia hebbt tosamen 7250 Inwahners. De mehrsten Lüüd leevt vun den Tourismus, blots en poor köönt noch vun Fischfang un Bootbo leven. In Waitangi hebbt hebbt Vertreders vun de britsche Kroon un Anföhrers vun de Maori an'n 6. Februor 1840 tosamen den Verdrag vun Waitangi ratifizeert. För de Zeremonie harrn se en provisoorsch Telt op dat Grundstück vun James Busby sien Huus opstellt. Dör dissen Verdrag wurr Niegseeland offiziell en britsche Kolonie un so gellt disse Verdrag as dat Grünnungsdokment vun dat moderne Niegseeland. De 6. Februor is as Waitangi Day Natschonalfierdag worrn. Waitangi.net.nz Informatschonen över Waitangi (ingelsch)
Hans Tangermann weer en plattdüütschen Navigatschoonsmeester un Lehrbookschriever. Tangermann weer Navigatschoons-, Schriev- un Rekenmeester in Hamborg un hett 1655 en Book över de Seefohrt schreven: Wechwyser tho de Kunst der Seevaert. Ofschoonst to de Tiet dat Hoochdüütsche sik al so temlich as Schriftspraak dörsett harr, weer sien Wegwieser op Plattdüütsch schreven, vunwegen dat ünder den Seefahrende de Neddersassische Sprake gemeener ys. Wechwyser tho de Kunst der Seevaert. Michael Pfeiffer, Hamborg 1655
Aragonit is en Mineral un Modifikatschoon vun’t Calciumcarbonat. Na Strunz warrt dat in de Mineralklass vun de waterfr’en Carbonaten ahn frömde Anionen inordent. Aragonit kristalliseert in’t orthorhombische Kristallsystem mit de cheemschen Formel CaCO3. Dat Mineral hett en Dicht vun 2,95 g/cm³ bi en Mohshard vun 3,5 bit 4,5 un entwickelt verscheden klöörte, prismaatsche, faken pseudohexagonale Kristallen, aver ok oolithische, bännerte, sülige oder dendritische Aggregaten. Bit op een Varietät vun’n Aragonit laat de all keen Licht dör. En sünnere Egenschap vun Aragonit is de Lumineszenz, wobi sik de Mineralen je na Fundsteed ünnerscheedlich verhollt. In Agrigent, Italien, warrt Aragoniten funnen, de ünner UV-Licht rosa oplücht un dorna gröön fluoreszeert. Aragoniten ut Tsumeb, Namibia, lücht hellgeel bit in’t Gröne. Aragonit warrt licht vun Süren un Laugen angrepen. Sünners vun Borsüür un Borax warrt dat Kristall tweimaakt. In Water is dat Mineral lichter optolösen as Calcit Dat Mineral is na sien Opdecker, den franzööschen Physiker François Arago, nöömt worrn. De harr 1811 dat optisch Dreihn an’t Quarzmineral opdeckt. Man, annere Borns seggt, dat dat Mineral na sien Fundsteed in’t spaansche Aragonien nöömt wesen schall. Blangen den Aragonit gifft dat wietere twee natürlich vörkamen Modifikatschonen vun’t Calciumcarbonat, neemlich Calcit (ok Kalkspat) un Vaterit. De
Dat Woort Frenulum (lat. „Bandken“) is en Begreep ut de Anatomie un betekent en Falt vun de Sliemhuut, wat an mehrere Steden in’n Lief vörkamt: in’n Mund ünner de Tung kiek bi Kekelreem. in’n Mund an de Binnensiet vun de Böver- un de Ünnerlipp (Frenulum labii superioris bzw. inferioris)), kiek bi Lippenband. an’n Pint twüschen Ekel un Vörhuut (Frenulum praeputii), kiek bi Vörhuut. an de Klitoris twüschen Ekel un Vörhuut (Frenulum clitoridis), kiek bi Klitoris. an’n Övergang vun’n Ileum (letzt Afsnitt vun’n Dünndarm) na’n Caecum (Blinddarm), dat as Frenulum valvae ileocaecalis betekent warrt. Disse Siet is över en mehrdüdigen Begreep un vertellt, wat disse Begreep allens bedüden kann. Disse Siet is sotoseggen en „Gavelsiet“, de Weg gavelt sik hier un du kannst di een Siet utsöken, üm mehr över dissen Begreep to lesen.
En Swellkörper is en Fattgeflecht, dat sik mit Blood füllen un dordör in’n Lief physioloogsch Opgaven övernehmen kann. An’n bekannsten sünd de Swellkörpers bi’n Pint vun’n Mann as ok vun annere männliche Söögdeerten. Dor warrt dree Swellkörpers ünnerscheedt: Dat Corpus cavernosum penis („Pintswellkörper“) hett sien Oorsprung poorwies in de Pintschenkels (Crura penis) un sitt fast an’t Sittbeen an. De beiden Swellkörperschenkels vereenigt sik in’t Rebeet vun’n Pintkörper to dat Corpus cavernosum. Bi eenige Söögdeerten warrt de anfänglich Poorigkeit noch dör en Septum andüüt. De Swellkörper is in en dicke Kapsel vun Binngeweev (Tunica albuginea) inhüllt, de dorvör sorgt, dat de Pint bi en Erekschoon stief un länger warrt, un sik nich eenfach as en Ballon oppluustert. Vun disse Kapsel gaht Septen na binnen, de bi eenige Deeroorden as to’n Bispeel bi de Peerd ok gladde Muskulatur bargen doot. Dat Corpus cavernosum penis is en arteriellen Swellkörper, de in’n slappen Pint leddig is. Bi en Erekschoon gaht de so nöömten Sparrarterien (Arteriae helicinae) apen un füllt den Swellkörper mit Blood. To glieken Tiet warrt de venöse Afloop ünnerbunnen, so dat sik dat Blood in’n Swellkörper opstaut. Bi enige Söögdeeren (Primaten (ahn den Minsch), Fleeschfreter, Insektenfreter un Fledderbeester) is de Pintswellkörper to’n
Emil Theil (* 23. Juli 1892 in Leipzig, † 27. Dezember 1968 in Bremen) weer en Politiker un Senator in Bremen. Na siene Schooltiet hett Theil eerst mol Iesendreiher lehrt. Al as Lehrling hett he sik de sozialistische Bewegen anslaten. Vun 1911 bit 1913 weer he Schriftleiter in Kiel. Na den Eersten Weltkrieg is he Stadtverordenten in Kiel wurrn. 1920 keem he as Geschäftsföhrer vun den Metallarbeiderverband na Bremen. Vun 1921 bit 1933 weer he för de SPD in de Bremer Börgerschup, vun 1922 af an as Vörsitter vun de SPD-Fraktschoon. Bavenhen weer he vun 1927 bit 1933 ok noch Vörsitter vun de Konsumgenotenschup „Vorwärts“ (Vörut) in Bremen. In de Tiet vun den Natschonalsozialismus hett he eerst mol keen Arbeit harrt. De Nazis sünd achter em herween un hefft em för 3 1/2 Johr achter Trallen un in dat KZ bröcht. Toeerst seet he in Bremen in dat KZ Mißler in de vörmoligen Mißlerhallen. Denn hett dat en Prozess geven un 1935 keem he denn för twee Johr in de KZs Sachsenhausen un Dachau. Na den Anslag vun'n 20. Juli 1944 keem he noch mol in't Kaschott. Twuschendör hett he bit 1944 bi de AG Werser arbeit. Na den Tweeten
De Ingrid Marie is en Sort vun den Huusappel (Malus domestica), de to de traditschonellen Appelsorten vun’t Oolland tellt. De Sort Ingrid Marie is üm 1910 rüm as en Tofallssamling op dat Land vun de Goornschool Flemløse op dat Eiland Fünen, Däänmark, togen worrn. Wat de Öllernsorten sünd, is nich bekannt, man de Cox Orange warrt as een dorvun annahmen. De Ingrid-Marie hett en faste Schaal, wovun sik de Klöör bit in’t butenste Fruchtfleesch dörsetten kann. Dat maakt en Verwandschap mit de Renettensorten wohrschienlich. An’n besten kann de Appelsort an Steden anplant warrn, de nich to warm sünd un ’n beten wat fuchtiger. De sööt-sure Smack vun de Ingrid Marie lett ’n beten as de Cox Orange an, wobi de Boom aver düütlich mehr Büüt afgifft un ok mehr Wedderstand wiesen deit as de Cox Orange. Man, vundaag warrt de Ingrid Marie jümmer mehr vun smackhaftere un büütriekere Sorten verdrängt. List vun de Appelsorten
Dit Woort hett noch annere Bedüden: kiek dorför ünner Ploog (Mehrdüdig Begreep). Disse Artikel is man blots en Stubben. Du kannst Wikipedia helpen un em verbetern. De Ploog, ook Plaug, hier un daar ook Pluug, is en Reedschop, wat in de Bueree bruukt warrt. De Buern kleit dormit den Bodden üm, dormit de schön locker is un ne’e Nehrstoffen för de Planten no baven kaamt. De Ploog ward ok bruukt, üm de olen Planten ünner de Eer to bringen. In de olle Tiet hefft de Buurn een, twee oder dree Peer vör den Ploog spannt, achter den Ploog güng een Knecht, de jümmer för de Richtung sorgen dää. Hüttaudaags warrt de Ploog fast achter’n Trecker hangt. Dat gifft vele verschedene Oorden vun disse Maschinen in de Landweertschap. Jenadem wie groot de Trecker is gifft dat ünnerscheedlich vele Ploogschoren un ok welk to’n dreihn. Ploog. Mehr Biller, Videos oder Audiodateien to’t Thema gifft dat bi Wikimedia Commons. Plō¹g, WWb: Digitale Uutgave in’n Wöördebooknett van den Trier Center for Digital Humanities, afropen den 01.07.2024, In: Westfälisches Wörterbuch (WWb) 4, bearbeed van , Kolumn 621. Heruutgeven van de Kommission für Mundart- und Namenforschung van den Landschaftsverband Westfalen-Lippe. Kiel/Hamborg: Wachholtz Verlag . ISBN 978-3-529-04610-0
Frankfort an’n Main is de gröttste Stadt in’t düütsche Bundsland Hessen - aver nich de Hess’sch Hööftstadt - un liggt an’n Stroom Main. Frankfort an’n Main is ene Stadt mit üm un bi 753.000 Inwahners. So is Frankfort de föfftgröttste Stadt in Düütschland achter Berlin, Hamborg, München un Köln. In Frankfurt gifft dat bannig veele Banken un Geldweertschop. Vunwegen dat Frankfurt dicht bi Mainz liggt, wo de Main in’n Rhien geiht, hebbt de Lüüd Frankfort ok „Rhein-Main-Metropole“ nöömt. To de Partnerstädte van Frankfort hörrt to'n Bispeel de amerikaansch Stadt Philadelphia. In Frankfort sünd traditschonell Minnerheiten sünners vun Belang. Inst leven hier vele Hugenotten, Belgier un Lüüd ut de Nedderlannen. Dat is vundaag ok so. Frankfort höört to de düütschen Städer mit mehr as 100.000 Inwahners, wo de mehrsten Franzosen, Äthiopiers, Polen, Marokkaners un Pakistanis leevt. 1956 is hier ene Mennonitengemeen vun Lüüd ut Westpreußen grünnt wurrn. In Frankfort an’n Main is de Football-Vereen Eintracht Frankfort tohuse. De speelt in de Bundsliga. De anner groote Frankforter Vereen is de FSV Frankfurt. Johann Wolfgang von Goethe (1749-1832), düütsch Schriever und Politiker Marika Kilius (* 1943), düütsch Ieskunstlöperin Benjamin List (* 1968), düütsch Chemiker un Nobelpriesdräger Birgit Prinz (* 1977), düütsch Footballnatschonalspelerin Thomas
Kerstin Sanders-Dornseif (* 17. Juni 1943 in Swerin) is en düütsch Synchroonsnackerin un Theaterschauspelerin. Se is de düütsche Faststimm vun Susan Sarandon, Barbara Hershey un Dianne Wiest un hett ok mehrfack Glenn Close spraken. Aver ok Claudia Cardinale, Faye Dunaway, Lily Tomlin oder Catherine Deneuve hett se hör Stimm leht. Sanders-Dornseif, de Midden vun de 80er Johren ut de DDR in de Bundsrepubliek översiedelt is, hett an’t Theater in de Musicals Cabaret un My Fair Lady speelt. 1977 harr se noch en Gastuptreden in de Feernsehreeg Polizeiruf 110. Kerstin Sanders-Dornseif in de Düütschen Synchroonkartei Kerstin Sanders-Dornseif in de Internet Movie Database (engelsch)
Becquerel [bɛkə'rɛl], Afk.: Bq, is de afledd SI-Eenheit vun de Radioaktivität. Dat Formelteken för de Radioaktivität is A. De Eenheit is nöömt na den franzööschen Physiker Antoine Henri Becquerel, de 1903 tosamen mit Marie Curie den Nobelpries för Physik kregen hett för’t Opdecken vun de Radioaktivität. Dat Becquerel is en Maat för de Aktivität sülvst un gifft de Tall vun Atomen an, de in een Sekunn verfallt: 1 Bq = 1 s-1 De Eenheit Becquerel is in’t SI-System an de Steed vun en öllere Eenheit för de Radioaktivität sett worrn. Fröher weer dorför dat Curie (Ci) bruukt. De beiden Eenheiten künnt as folgt inenanner ümrekent warrn: 1 Ci = 3,7 · 1010 Bq Ut de meten Aktivität kann över den Dosiskonverschoonsfakter de Äquivalentdosis afschätzt warrn. Jüst as dat Becquerel is ok de physikaalsch Eenheit Hertz (Hz) in SI-Eenheiten dat glieke as 1/s. Man, dat Hertz warr normalerwies blots för perioodsch Vörgäng bruukt, also üm konstante Afstännen twüschen twee Begeevnissen to meten. Dorgegen is dat Becquerel jümmer de Middelweert vun en stochastische Grött över de Tiet. Wenn de Weert groot noog warrt, kann de aver – as dat in de Praxis bi de Technik to’n Meten maakt warrt – as unendlich
As Apsis (vun greeksch: „Wölben“, Mehrtall: Apsiden) warrt in de Astronomie de beiden Hööftscheden op den elliptisch Ümloopbahn vun en Himmelskörper betekent. De Steed, de an’n wietsten vun’n Hööftkörper weg is, warrt Apoapsis nöömt, de Steed, de an’n neegsten bi is, heet Periapsis. Wieldat en Ellips nipp un nau twee Hööftscheden hett, warrt de Begreep tomeist in de Mehrtall bruukt. Apsis is dat greeksch Woort för „Wölben, Bagen“ un is afleddt vun’n Begreep Apsis in de Architektuur. De Vörsülven apo- un peri- bedüüt „feern“ un „nah“. Man, in de Astronomie warrt de Beteken -apsis tomeist gor nich bruukt. An de Steed staht denn Beteken, de den Hööftkörper nauer beschrieven doot, as dat in de enkelten Afsnitten wieder ünner dorstellt warrt. Sünd mehrere Körpers mit jemehr Swoorkraft an en Ümloopsystem bedeeligt, künnt sik de Apsiden op dat Baryzentrum betehn, also op den gemeensomen Sworpunkt vun’t System. Man seggt dorto denn Apozentrum un Perizentrum. Wenn allgemeen vun de Bahnapsiden snackt warrt, ahn dat dormit en sünnern Himmelskörper as Gravitatschoonszentrum meent is, warrt dorto faken ok Apo- un Perizentrum seggt, man kann de Scheeden denn aver ok as Apofokus un Perifokus (na dat latiensche focus „Brennpunkt“) beteken. De Afstand vun den Sworpunkt vun
Jamaika [[jaˈmaɪ̯ka]] (engl. Jamaica) is en sülvstännigen Inselstaat in de Karibische See. Jamaika is Deel vun de Groten Antillen un höört to den Staatenbund vun den Commonwealth of Nations to. De Naam kümmt an un for sik ut de Indianerspraak „Arawak“ her. Dor heet dat Xaymaca oder Chaymakas un bedutt so veel, as Bornland oder Holt- un Waterland. De vörmolige Kolonie is bekannt vör ehre veelsiedige Kultur, man ok dor för, datt se allerhand soziale un weertschoppliche Probleme hett. Vun de Groten Antillen is Jamaika de drüddgröttste Insel. Se liggt bi 145 km süüdlich vun Kuba un bi 160 km westlich vun Hispaniola mit de Staten Haiti un de Dominikaansche Republiek dor up. Vun de Westspitz is dat bi 635 km bit na dat Faste Land vun Middelamerika. Jamaika is 235 km lang un twuschen 35 un 82 km breet. Alltohopen maakt dat 10.991 km². Vör de Süüdwestküst liggt de Pedro Bank. Dor kladdert dat Land unner Water över 8.000 km² so wiet hooch, bit de See keene hunnert Meter mehr deep is. In düsse Bank liggt de Pedro Cays, en Inselgrupp vun alltohopen 23 Hektar Grötte. To den Staat vun Jamaika höört, bilangs de Hööftinsel un de Pedro Cays
Stemmen is en Oort un Gemeen in de Samtgemeen Fintel in’n Landkreis Rodenborg (Wümm) mit 824 Inwahners (Stand 31. Dezember 2022). De plattdüütsche Spraak is in Stemmen noch wiet verbreedt. Blangen den Kaarnoort Stemmen hört to de Gemeen noch de Oortsdelen Stemmerfeld, Rode Moor, Nedderveeh un Dreehusen. Stemmen liggt in’n Noordoosten vun de Samtgemeen mit de Navergemenen Helsch in’n Westen un Lauenbrüch na’n Süüden hen. In’n Noorden grenzt Stemmen an de Samtgemeen Zittens mit de Gemenen Tiss un Zittens. De Rest vun’t Rebeet grenzt an den Landkreis Horborg. De Karnoort Stemmen is en Hopendörp ümgeven vun grote Ekenbööm. In’n Oosten löpt de Stroom Wümm dör de Feldmark vun de Gemeen, de to’n groten Deel ünner Naturschuul steiht un en moje Kulturlandschap mit wiete Moorflachen dorstellt. An’n bekannsten dorvun is woll dat Ekelmoor. An’n süüdlichen Rand liggt de hööchste Punkt vun de Feldmark mit 39 m. Na’n Oosten hen grenzt de Gemeen Stemmen direkt an de Lüünborger Heid an. En Översicht över de Geologie un Entstahn vun dat Rebeet vun’n helen Landkreis is in den Artikel Landkreis Rodenborg (Wümm) beschreven un kann dor naleest waarn. Dat eerste mol in en Oorkunnen nöömt worrn is Stemmen in’t 8. Johrhunnert. Butdem sünd in
De Gollene Heekt is en Pries, de elk Johr an’n Dag vun de Oost vun de AG Oosteland för Verdeensten üm de Oost vergeven warrt. In alltohoop söss Kategorien kriegt de Priesdregers en Figur vun en Heekt in’e Hand. Schirmherrn sünd de Landkreise Stood, Rodenborg un Cuxhoben. He is verbunnen mit en Priesgeld vun je 500 Euro. Kunst/Literatur: Elke Loewe för ehre Warken, de all in ehr heimatliche Region an de Oost verwuddelt sünd Ünnernehmerdom/Tourismus: Helmut Plaat för sien Insatz as Fährmann op de Prahmfähr vun Gröpel un Wirt vun dat Gasthuus To’n Oosteblick den Tourismus an de Oost to fördern Denkmalschutz: Birgit Greiner för ehren Insatz as Baas vun’n Denkmalschutz in’n Landkreis Cuxhoben, de Sweevfähr Oosten to bewohren Naturschutz: Egon Boschen un Ernst Peters as Vertreders vun de Anglerverbänn Ünnere Oost un Bövere Oost för den Insatz bi dat Wedderansiedeln vun’n Lass in de Oost Wetenschop: Silvia Bochmann för ehre Diplomarbeit Die Deutsche Fährstraße – Zwischen Kiel und Bremervörde Medien: Grit Klempow vun dat Stoder Daagblatt för de velen Berichten över Geschicht un Geschehn an de Oost Literatur: Hans-Hinrich Kahrs för dat Plegen vun de plattdüütsche Spraak dör siene Böker Ünnernehmerdom/Tourismus: Eibe von Glasow un Caspar Bingemer för dat
Stemmen betekent en Vörgang bi’t Gewichtböhren, Stemmen, in’t Bowesen en Vörgang to’n Wegmaken vun fast Material, Stemmen, Gemeen in’n Landkreis Rodenborg (Wümm), Neddersassen, Stemmen, Oort in de Stadt Baschehusen in de Region Hannober, Neddersassen, Stemmen, Oort in de Gemeen Hespe in’n Landkreis Schaumborg, Neddersassen, Stemmen, Oort in de Gemeen Kerklinneln in’n Landkreis Veern, Neddersassen, Stemmen, Oort in de Gemeen Kalledaal in’n Kreis Lippe, Noordrhien-Westfalen. Disse Siet is över en mehrdüdigen Begreep un vertellt, wat disse Begreep allens bedüden kann. Disse Siet is sotoseggen en „Gavelsiet“, de Weg gavelt sik hier un du kannst di een Siet utsöken, üm mehr över dissen Begreep to lesen.
Alfred Balcke (* 23. April 1894 in Bremen; † 14. März 1972) weer en düütschen Politiker un Senator in Bremen. Balcke hett den Beroop vun en Bankbeamten lehrt un utöövt. He weer Liddmaat vun de SPD un is 1946 in de Bremer Börgerschup wählt wurrn. Dor bleev he bit 1955. Denn hett Willem Kaisen em in'n Bremer Senat beropen. Dor folg he Emil Theil as Bosenator na. In sien Tiet hett sik en groten un wichtigen Deel vun den Wedderupbo vun Bremen na den Tweeten Weltkrieg afspeelt. He sorg dor mit för, dat besunners Wohnungen boot wurrn sünd un stünn dor för in, dat de Soziale Wahnungsbo för Lüde mit wenig Geld bedreven wurrn is. Bremen is dormols in Düütschland as „Hööftstadt vun den Sozialen Wahnungsbo“ ankeken wurrn. De Upbo vun den Oortsdeel Walle is feerdig stellt wurrn un in de Vahr sünd de Gaarnstadt Vahr un de Nee Vahr boot wurrn. Dat weern dormols in ganz Europa de gröttsten Wahnungsboprojekten. 1963 hett denn Willem Blase dat Amt vun den Bosenator övernahmen. De Senator-Blacke-Straat in Habenhusen in'n Stadtdeel Övervieland driggt sien Naam. Bremer Senat Bremer Börgerschup Senat Kaisen V (1955-1959) Senat Kaisen VI (1959-1963) Handbuch der Bremischen Bürgerschaft